„Pompierii Secţiei Măcin au fost alertaţi prin apel la numărul unic de urgenţă 112 despre un incendiu produs la o locuinţă în oraşul Măcin. La ajungerea echipajelor, focul se manifesta la o anexă gospodărească de aproximativ 20 de mp dar şi la acoperişul locuinţei pe o suprafaţă de aproximativ 16 mp cu flacără deschisă, iar în ciuda vântului puternic care favoriza extinderea incendiului, pompierii din Măcin au reuşit să îl localizeze în scurt timp şi astfel au redus riscul de propagare, ulterior reuşind să îl lichideze”, a transmis, luni, ISU Tulcea.
Sursa citată a precizat că intervenţia a fost dificilă, deoarece în anexa gospodărească se regăseau 3 butelii, iar două din acestea au explodat în timpul intervenţiei, din fericire nu au provocat victime.
„O reuşită a pompierilor tulceni a fost că, în timpul intervenţiei de recunoaştere, localizare şi stingere a incendiului, au fost găsiţi în locuinţă doi căţeluşi care din fericire au fost extraşi din încăperea în care se aflau adăpostiţi de proprietari. Aceştia nu au suferit vătămări şi au fost predaţi proprietarilor”, a mai transmis ISU Tulcea.
Cauza probabilă de producere a incendiului a fost efectul termic produs de un fir electric neizolat corespunzător.